Martin Lidegaard (RV), 2018-09-06:
Min store datter spurgte mig her til morgen: Far, er finanslovsdebatten ikke bare det kedeligste i Folketinget?
Der kunne jeg så svare med rimelig klar røst, at det synes jeg faktisk ikke, selv om finansministeren måske synes det; han skal også sidde her længe.
Men jeg synes, det er en af de mest spændende dage, og jeg synes, at den sidste debat her er yderst interessant.
Men grunden til, at finanslovsdebatten er spændende, er selvfølgelig, at det jo er her, vi kan se, hvad det egentlig er, at partierne hver især føler for, hvad og hvem det er, de vil prioritere at bruge penge på.
Det er her, vi kan se de forskellige retninger, partierne vil trække Danmark i.
For der er jo de penge, der er, at gøre godt med, medmindre man vil lave nogle flere.
Og derfor er finanslovsdebatten interessant, for hvis man ellers står den igennem, får man indtryk af, hvad de forskellige partier egentlig går op i.
For Radikale Venstres vedkommende kan det siges helt kort: Vi føler for vores børn og unge.
Det er vores børn og unge, vi gerne vil prioritere i den her finanslov.
Og derfor foreslår vi at give 0,5 mia. kr. ekstra til vuggestuer og børnehaver, så vores børn kan få en god opvækst med leg, glæde og omsorg.
Vi foreslår at stoppe de bevidstløse besparelser, vi ser, på erhvervsskoler, på gymnasier, på professionshøjskoler, på universiteter år efter år, og som underminerer vores unges fremtid.
I stedet for vil vi give en ordentlig saltvandsindsprøjtning til alle de samme uddannelser.
Endelig foreslår vi at fordoble den pulje, som regeringen har afsat til klimaindsatsen.
Det er måske den allervigtigste gave, vi kan give til vores børn og unge: at levere vores bidrag til at gøre noget ved den globale opvarmning.
Hvor skal pengene så komme fra?
Hvis vi gør det, vil hver enkelt af de 5.000 fra dag et, de kommer ind i Danmark, jo have et arbejde, levere penge til statskassen, og det vil sammenlagt give 1 mia. kr., som vi så kunne vælge at give til vores børn og unge.
Vi foreslår også, at de penge, der kommer ekstra i statskassen fra den korrektion, som er foretaget i beregningen af bilernes udledning af CO2, og som jo betyder, at registreringsafgiften bliver lidt højere, fordi bilerne viser sig at udlede mere CO2, end de gjorde før, skal bruges bedre.
De penge er der jo desværre et flertal, der vil bruge på at skrue registreringsafgiften ned igen, sådan at de mest forurenende biler ikke skal betale mere.
Det synes vi altså er helt tosset både for klimaet, men også fordi vi synes, de penge – det er 1,5 mia. kr. – kunne bruges bedre, hvis vi investerede dem i vores børn, i vores vuggestuer og daginstitutioner, i vores folkeskole.
Så lad mig sige det helt tydeligt, så også finansministeren kan høre det: Radikale Venstre er klar, Radikale Venstre er i spil, vi håber inderligt, at regeringen vil overveje at invitere os med i forhandlingerne, inden de tunge døre lukker sig bag ministeren og Dansk Folkeparti.
Vi tror faktisk godt, at selv regeringen kan se det fornuftige i at hjælpe dansk erhvervsliv med at få mere kvalificeret arbejdskraft og bruge de ekstra penge, vi får på det, på skole og uddannelse.
Med det kryds har vi nemlig også taget højde for, at den lille stigning i det offentlige forbrug, som det vil medføre, bliver modsvaret af en større kapacitet og flere mennesker på arbejdsmarkedet.
Radikale Venstre vil den retning for Danmark, som vores børn, vores unge og vores erhvervsliv ønsker, og det store spørgsmål i dag er sådan set, om regeringen vil den samme vej.